সোনার স্বপ্ন মনপ্রীতদের চোখে, সামনে কঠিন চ্যালেঞ্জ বেলজিয়াম

৪১ বছরের খরা কাটিয়ে অলিম্পিকের সেমিফাইনালে পৌঁছেছে ভারত| সোনা জয়ের লক্ষ্যে মনপ্রীত সিংরা আর মাত্র দুধাপ দূরে দাঁড়িয়ে| সেখানেই সবচেয়ে কঠিন চ্যালেঞ্জ এখন ভারতীয় দলের সামনে|

সেমিফাইনালে ভারতের সামনে বেলজিয়াম| এবারের অলিম্পিকে যারা সবচেয়ে ধারাবাহিক দল| গ্রুপ পর্বে দুটো ম্যাচে ৯ টি করে গোল করেছে বেলজিয়াম| এখনও পর্যন্ত একটিও ম্যাচে হারেনি ইউরোপিয়ান ডেভিলসরা|

তাই ভারতের সামনে যে এবারের অলিম্পিকের মঞ্চে সবচেয়ে কঠিন লড়াইটা মঙ্গলবার সকালে হতে চলেছে, তা বলাই বাহুল্য|

যদিও দীর্ঘদিন পর সেমিফাইনালের ছাড়পত্র পেয়ে আত্মবিশ্বাসে ভরপুর ভারত| গ্রেট ব্রিটেনের বিরুদ্ধে দুরন্ত পারফরম্যান্স দেখিয়েছেন মনপ্রীত সিংরা| শেষ ম্যাচে অসাধারণ ফর্মে ছিলেন গোলরক্ষক পিআর সৃজেশ| রক্ষণেও ছন্দে রয়েছেন অমিত রোহিদাস|

এছাড়া হরমনজিত, হার্দিক সিং এবং মনপ্রীতদের পারফরম্যান্সও যথেষ্ট আত্মবিশ্বাস বাড়াচ্ছে ভারতীয় শিবিরের|

যদিও বেলজিয়ামকে নিয়ে যথেষ্ট সাবধানী ইন্ডিয়া টিম ম্যানেজমেন্ট| চলছে শেষ মুহূর্তের ছক কষা| এই ম্যাচ জিততে পারলেই ৪১ বছর পর ফের সোনা জয়ের আরও কাছকাছি চলে যাবে ভারত|