ব্রোঞ্জের লড়াইয়ে হার, চোখের জলেই মাঠ ছাড়লেন রানি রামপালরা

পদক না এলেও ইতিহাস গড়েই টোকিও অলিম্পিকের মঞ্চ থেকে বিদায় নিল ভারতীয় মহিলা হকি দল| ব্রোঞ্জের লড়াইয়ে গ্রেট ব্রিটেনের কাছে ৩-৪ গোলে হেরে গেলেন রানি রামপালরা|

প্রথমবার অলিম্পিকের সেমিফাইনালে পৌঁছেই ইতিহাস গড়া হয়ে গিয়েছিল| তবে আশা ছিল পদক জিতে দেশে ফেরার| কঠিন লড়াই করেও সেমিফাইনালে আর্জেন্তিনার কাছে হেরে গিয়েছিলেন সোনা হাতছাড়া হয়েছিল| তবুও আশা ছিল ব্রোঞ্জ জয়ের|

শুক্রবার ভারতের সামনে ছিল গ্রেট ব্রিটেন| দুরন্ত কামব্যাক| এগিয়ে থেকেও শেষরক্ষা হল না| ব্যর্থ হয়েই মাঠ ছাড়তে হল ভারতীয় মহিলা ব্রিগেডকে|

প্রথম কোয়ার্টার ছিল গোলশূন্য| দ্বিতীয় কোয়ার্টার শুরুর ৫ মিনিটের মধ্যে এগিয়ে যায় গ্রেট ব্রিটেন| কিছুক্ষণের মধ্যে ফের ব্যবধান বাড়িয়ে ফেলে তারা|

চাপ বাড়তে থাকে ভারতের ওপর| কিন্তু চাপের সামনে মাথা নোয়ায়নি তারা| দু মিনিটের মধ্যে গুরজিত কৌরের জোড়া গোল| সমতায় ফেরে ভারত|

দ্বিতীয় কোয়ার্টার শেষ হওয়ার এক মিনিট আগে ফের ভারতের আক্রমণ| এবার ভারতের গোলদাতা বন্দনা কাটারিয়া| এগিয়ে যায় ভারত| সেইসঙ্গেই পদকের স্বপ্ন দেখা শুরু সকলের|

কিন্তু ভাগ্য দেবতা এদিন হয়ত প্রসন্ন ছিলেন না রানিদের ওপর| তৃতীয় কোয়ার্টারেই গোল শোধ গ্রেট ব্রিটেনের|

চতুর্থ কোয়ার্টারে হাড্ডাহাড্ডি লড়াই শুরু| এই সময়ই খানিকটা ডিফেন্সিভ ভারতীয় দল| আর সেই সুযোগেই চাপ বাড়াতে থাকে ব্রিটেন| পরপর পেনাল্টি কর্ণার পেতে থাকে তারা|

ভারতের গোলে সবিতা দুরন্ত পারফরম্যান্স করলেও, শেষপর্যন্ত আর আটকাতে পারেননি ব্রিটেনকে| গোল হজম করতেই হয় তাঁকে| হাতে ৮ মিনিট সময় পেলেও, ভারত আর ম্যাচে ফিরতে পারেনি| ব্রোঞ্জের লড়াই হেরে যায় তারা|

আশা ছিল শুদু ইতিহাস গড়াই নয়, সেই মঞ্চে পদক জিতে দেশে ফেরার| আর সেই ব্যর্থতাতেই চোখের জল চেপে রাখতে পারলেন না রানি রামপাল সহ অন্যান্য সতীর্থরা| প্রতিপক্ষ থেকে কোচ সান্তনা দেওয়ার চেষ্টা করল ঠিকই, কিন্তু শূন্য হাতে ফেরের যন্ত্রনা রানিরা কিছুতেই চেপে রাখতে পারছিলেন না|

পোডিয়ামে ওঠার অপেক্ষা আরও কয়েকবছর বেড়ে গেল ভারতীয় মহিলা হকি দলের|